**Република Србија**

**НАРОДНА СКУПШТИНА**

**Одбор за људска и мањинска права**

**и равноправност полова**

**01Број:06-2/44-14**

**2. јун 2014. године**

**Б е о г р а д**

**З А П И С Н И К**

**СА ПРВЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА ОДРЖАНЕ 12. МАЈА 2014. ГОДИНЕ**

 Седница је почела у 9,00 часова.

 Седници су присуствовали: Љиљана Малушић, Миланка Јевтовић Вукјичић, Љубица Мрдаковић Тодоровић, Сузана Шарац, Слободан Перић, Владица Димитров, Љибушка Лакатош, Стефана Миладиновић, Аида Ћоровић, Вера Пауновић, Мехо Омеровић, Олена Папуга, Елвира Ковач, чланови Одбора.

 Седници нису присуствовали чланови Одбора: Биљана Илић Стошић, Миодраг Линта, Биљана Хасановић Кораћ и Сулејман Угљанин.

 Седници је присуствовала Бранка Каравидић, заменик члана Одбора.

 Седницом је председавала Вера Пауновић, у складу са одредбом члана 25. став 2. Пословника Народне скупштине.

 Председавајућа је констатовала да су испуњени услови за рад и одлучивање те је упознала чланове Одбора са тачкама Дневног реда

1. Избор председника Одбора;
2. Избор заменика председника Одбора.

**ПРВА ТАЧКА** **– Избор председника Одбора**

Председавајућа је позвала чланове Одбора да дају своје предлоге. Члан Одбора Елвира Ковач је предложила народно**г** посланика

Меху Омеровића за председника Одбора. Подршку предлогу су дале: Аида Ћоровић, Олена Папуга и Љиљана Малушић и председавајућа Вера Пауновић наводећи његово искуство и знање из претходног сазива које је имало одјека и трага.

 Како нико од чланова Одбора није имао друге предлоге, председавајућа је ставила на гласање предлог да за председника Одбора за људска и мањинска права буде изабран народни посланик Мехо Омеровић.

 Чланови Одбора су **једногласно усвојили** предлог да за председника Одбора за људска и мањинска права и равноправност полова буде изабран народни посланик Мехо Омеровић.

 Након избора за председника Одбора Мехо Омеровић је преузео председавање седницом захваливши се на избору.

 Пре преласка на другу тачку дневног реда председник Одбора је подсетио да Одбор има пододборе који ће се такође формирати, тако да ће свако бити у прилици да да неки свој допринос и да ће бити у прилици да води један мали сегмент везано за људска, мањинска права, права цркава и верских заједница, права Рома или неких других угрожених популација тј. моћи ће да колоквијално пронађе себе у неком од тих сегмената.

 **ДРУГА ТАЧКА– Избор заменика председника Одбора**

 Председник Одбора је изразио задовољство да предложи уважену колегиницу Љиљану Марушић за заменицу председника Одбора. Истакао је да је она истакнута чланица Српске напредне странке, политички врло ангажована. Такође њена вокација и занимање, дипл. социолог говори о томе да може дати пуни допринос остваривању улоге и задатака Одбора из надлежности људских и мањинских права и равноправности полова.

 Након стављања на гласање предлога да Љиљана Марушић буде заменица председника Одбора констатовао је да је Одбор усвојио предлог да Љиљана Малушић буде заменица председника Одбора.

 Председник Одбора је честитао заменици и пожелео јој пуно заједничког успеха у раду.

 Седница је закључена у 9,15 часова.

**СЕКРЕТАР ОДБОРА ПРЕДСЕДНИК ОДБОРA**

**Рајка Вукомановић Мехо Омеровић**